Gunnar Gunnarsson , sendiherra Íslands í Stokkhólmi og Andreas Kakouris , sendiherra Kýpur , undirrituðu samninginn . Undirritaður hefur verið samningur milli Íslands og Kýpur til að komast hjá tvísköttun og koma í veg fyrir undanskot frá skattlagningu og nær samningurinn til tekjuskatta . Undirritunin fór fram í sendiráði Kýpur í Stokkhólmi og undirritaði Gunnar Gunnarsson sendiherra samninginn fyrir hönd Íslands en Andreas Kakouris sendiherra Kýpur í Svíþjóð fyrir hönd Kýpur . Helstu efnisatriði samningsins eru þau að samið var um 5% afdráttarskatt af arði ef félagið sem móttekur arðinn á a.m.k. 10% í félaginu sem greiðir arðinn , en í öðrum tilvikum var samið um 10% afdráttarskatt . Þá var samið um 5% afdráttarskatt af þóknunum en vexti má aðeins skattleggja í því ríki þar sem raunverulegur eigandi er heimilisfastur . Samkvæmt samningnum er frádráttaraðferð ( credit method ) beitt í því skyni að koma í veg fyrir tvísköttun . Á næstu vikum munu stjórnvöld vinna að fullgildingu samningsins í báðum samningsríkjum . Vonast er til að samningurinn geti komið til framkvæmda 1. janúar 2015 .